Presentimentu

Paret serena sa domo nontesta
eppur’intendo ch’in sa domo mia
mùilat unu entu ’e tempesta
in sa misteriosa iscura via.

Un’ispiritu benit a mi dare
s’avvisu chi vicinu b’hat tristura
e s’istintu l’intendet arrivare
che un’entu improvvisu’e s’altura.

Animas sun pienas de dolore
connoschidoras de tempus passadu
ch’indovinan su tempus benidore
e m’hana sa tristura annunziadu.

Est pro cussu ch’intendo in dogni vena
in sa serenidad’e s’apposentu
su ticchi tacca de s’antiga pena,
comente unu duru avvertimentu.

E ite obbligos hapo ’e suffrire
pro culpas chi no hapo cummittidu
e chi mai in sa vida hap’a ischire?
Che unu entu passat custu gridu

Chi si perdet in s’area serena.
Sa natura s’ingullit tottu cantu:
sa gioia passizzera ei sa pena,
cantos d’amore e gridos de piantu.